白居易
井底引银瓶
井底引银瓶，
银瓶欲上丝绳绝。
石上磨玉簪，
玉簪欲成中央折。
瓶沉簪折知奈何？
似妾今朝与君别。
忆昔在家为女时，
人言举动有殊姿。
婵娟两鬓秋蝉翼，
宛转双蛾远山色。
笑随戏伴后园中，
此时与君未相识。
妾弄青梅凭短墙，
君骑白马傍垂杨。
墙头马上遥相顾，
一见知君即断肠。
知君断肠共君语，
君指南山松柏树。
感君松柏化为心，
暗合双鬟逐君去。
到君家舍五六年，
君家大人频有言。
聘则为妻奔是妾，
不堪主祀奉苹蘩。
终知君家不可住，
其奈出门无去处。
岂无父母在高堂？
亦有亲情满故乡。
潜来更不通消息，
今日悲羞归不得。
为君一日恩，
误妾百年身。
寄言痴小人家女，
慎勿将身轻许人！